ยืนยันสถานการณ์น้ำกรุงเทพมหานคร ยังไม่น่าห่วง แต่เฝ้าระวังน้ำเหนือที่จะปล่อยมาจากเขื่อนต่างๆ
นายชัชชาติ สิทธิพันธุ์ ผู้ว่าราชการกรุงเทพมหานคร กล่าวภายหลังร่วมพิธีทำบุญตักบาตรถวายพระราชกุศล เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ที่ท้องสนามหลวง ถึงภาพรวมการรับมือสถานการณ์น้ำของกรุงเทพมหานครว่า วันนี้เป็นวันที่น้ำหนุนสูง แต่ยังไม่มีอะไรน่าเป็นห่วง ตอนนี้สิ่งที่ต้องคอยระวังคือ เรื่องน้ำเหนือที่จะปล่อยมาจากเขื่อนต่างๆส่วนการพูดคุยกับนายสาธิต ปิตุเตชะ รัฐมนตรีช่วยว่าการกระทรวงสาธารณสุข หลังพิธีตักบาตรนั้น เป็นการคุยเรื่องการจัดงานวิ่งเพื่อสุขภาพของกระทรวงสาธารณสุข ซึ่งถือเป็นเรื่องดีที่หลายกระทรวงร่วมมือกัน ที่ผ่านมา กทม.ก็ร่วมมือกับหลายหน่วยงาน ถือเป็นนิมิตหมายที่ดีในการทำงาน